Underlivsbetændelse er en bakteriel infektion af de indre organer i underlivet på kvinder; æggestokke, æggeleder, livmoder og livmoderhals.

Årsager til underlivsbetændelse 
Flere forskellige bakterier kan være årsag til betændelse i underlivet, mest almindeligt er dog klamydia og gonorré. Bakterierne trænger op i livmoderen gennem skeden, typisk i forbindelse med samleje. Skylning af skeden er en anden mulig årsag.
Forekomsten af underlivsbetændelse er højest blandt seksuelt aktive kvinder, hvor risikoen øges ved hyppigt partnerskifte.
Risikoen for underlivsbetændelse er derudover forøget i forbindelse med abort (kirurgisk), opsættelse af spiral, anden operation i livmoderen samt hos patienter som tidligere har haft betændelse i underlivet.

Symptomer 
De mest almindelige symptomer er
 Smerter i underlivet
 Feber
 Udflåd fra skeden
 Kraftige menstruationer
 Smertefulde menstruationer
 Blødning mellem menstruationer
 Blødning efter samleje
 Smerter/svie ved vandladning
 Opkast eller kvalme (sjældent)

Diagnose 
Diagnosen stilles typisk ved brug af flere forskellige prøver, som foretages bl.a. for at udelukke andre sygdomme. Der foretages normalt blodprøve, urinprøve, podning af livmoderhalsen, generel gynækologisk undersøgelse og eventuelt en graviditetstest. Hvis nødvendigt, foretages desuden en ultralydsscanning og i meget sjældne tilfælde en kikkertundersøgelse, for at finde tegn på inflammation.

Behandling 
Behandling foregår ved brug af antibiotika såsom ofloxacin, azithromycin, cefixim og metronidazol. Administrationen kan være både oral og intravenøs.

Se også 
 Infektion
 Betændelse
 Antibiotikum

Kilder

Eksterne henvisninger 
 Sundhed.dk - Akut underlivsbetændelse
 Sundhed.dk - Underlivsbetændelse (illustration)
 Apoteket.dk - Underlivsbetændelse

Bakteriesygdomme